Nog drie vas ná grumoord op tienerPatronicia Jordaan (Foto: Facebook) Nog drie verdagtes is Vrydag vroeg in hegtenis geneem in verband met die verkragting van en moord op die 14-jarige Patronicia Jordaan van Helenvale in Port Elizabeth. Patronicia se liggaam is verlede week met verskeie steekwonde in die bosse tussen Gelvandale en Algoapark aangetref nadat sy in ŉ huis in Helenvale, waar daar altesaam 12 mans was, glo om die beurt verkrag is. Kol. Priscilla Naidu, polisiewoordvoerder, sê drie verdagtes is vanoggend tussen 04:00 en 06:00 by drie onderskeie huise in Gelvandale in hegtenis geneem in verband met die verkragting en moord. Die verdagtes, onderskeidelik 21, 30 en 38 jaar oud, sal na verwagting Maandag in die landdroshof in Port Elizabeth verskyn. Altesaam agt verdagtes is nou reeds aangekeer in verband met die misdaad en nóg inhegtenisnemings word verwag, sê Naidu. Die vyf verdagtes wat vroeër in hegtenis geneem is, het reeds Maandag in die hof verskyn. Die saak is tot 24 Maart uitgestel en die verdagtes bly in aanhouding. Die verdagtes het almal na wat verneem word bande met bendes.